Tveir hvítrússneskir þjálfarar hafa verið sviptir Ólympíupassa sínum í Tókíó. Ástæðan er meint tilraun þeirra til að þvinga hvítrússnesku hlaupakonuna Krystinu Tsimanovskaju til að snúa aftur til Hvíta-Rússlands fyrir að gagnrýna frammistöðu þeirra opinberlega.
Alþjóða Ólympíunefndin tilkynnti í gærkvöld að hún hefði svipt þjálfarana Artur Shimak og Júrí Maisevitsj ólympíupössum sínum og að þeir hefðu þegar yfirgefið Ólympíuþorpið. Í tilkynningunni segir að málið sé enn í rannsókn og að þjálfararnir muni fá tækifæri til andmæla, en ákvörðunin um útilokun þeirra frá leikunum hafi verið tekin með hagsmuni keppenda að leiðarljósi. Vandræði hennar hófust fyrir alvöru þegar hún gagnrýndi þjálfara sína á samfélagsmiðli fyrir að skrá hana og stöllu hennar í 4 X 400 metra boðhlaup að þeim fornspurðum, þar sem mistök voru gerð við lyfjapróf tveggja í boðhlaupssveitinni. Var henni þá tilkynnt að hún fengi ekki að keppa í sinni grein heldur yrði send tafarlaust til Minsk. Síðan var henni ekið út á flugvöll þar sem henni tókst að forðast heimreksturinn með því að biðja lögreglu um hjálp. Segist hún hafa verið upplýst um það að þar biði hennar annað hvort fangelsi eða vistun á geðdeild, og því hafi hún ákveðið að forða sér. Frásagnir af mögulegri vistun hennar á geðdeild eru ekki úr lausu lofti gripnar, því þegar hvítrússneska ólympíunefndin var krafin skýringa á atburðarásinni í Tókíó sendi hún frá sér yfirlýsingu, þar sem segir að þjálfarar Tsimanouskaju hafi ákveðið að draga hana úr keppni að læknisráði vegna tilfinningalegs og sálræns ástands" hennar.